b'\n_START_ARTICLE_\nMono\xc5\xa1ter\n_START_SECTION_\nZgodovina\n_START_PARAGRAPH_\nMesto je leta 1183 ustanovil mad\xc5\xbearski kralj B\xc3\xa9la III. in vanj povabil cistercijane. Ti so zgradili samostan in ga poimenovali po bavarskem svetniku sv. Gothardu, po katerem se mesto v mad\xc5\xbear\xc5\xa1\xc4\x8dini in nem\xc5\xa1\xc4\x8dini imenuje \xc5\xa1e danes. V mestu je zrasla \xc5\xa1e trdnjava in bila skupaj s samostanom poru\xc5\xa1ena v \xc4\x8dasu Bocskaijeve vstaje. _NEWLINE_1. avgusta 1664 je v bli\xc5\xbeini mesta pri\xc5\xa1lo do bitke med avstrijsko-nem\xc5\xa1ko-francosko vojsko pod poveljstvom Montecuccolija in tur\xc5\xa1ko vojsko pod vodstvom Ahmeda K\xc3\xb6pr\xc3\xbcl\xc3\xbcja. Bitka se je kon\xc4\x8dala po 7 urah, ko je velik del tur\xc5\xa1ke vojske utonil v Rabi. Bitki je sledil podpis mirovnega sporazuma v Vasv\xc3\xa1rju._NEWLINE_Trianonska pogodba je velik del mono\xc5\xa1terskega zaledja dodelila Avstriji in Kraljevini SHS, samo mesto pa postavilo na sam skrajni zahodni rob novonastale dr\xc5\xbeave Mad\xc5\xbearske. To je pomenilo gospodarsko stagnacijo mesta. Razmere so se \xc5\xa1e poslab\xc5\xa1ale po koncu 2. svetovne vojne, ko sta bili meji z Avstrijo in tedanjo Jugoslavijo domala neprodu\xc5\xa1no zaprti. Danes pa so vse tri dr\xc5\xbeave \xc4\x8dlanice Evropske zveze - zato so se razmere in meddr\xc5\xbeavne povezave znatno izbolj\xc5\xa1ale.\n_START_SECTION_\nGospodarstvo\n_START_PARAGRAPH_\nGospodarski razvoj mesta se je pri\xc4\x8del leta 1873, ko je \xc4\x8dezenj stekla \xc5\xbeelezni\xc5\xa1ka proga med Gradcem in Szombathelyjem in je tako postal mesto z najbolj razvito industrijo v vsej \xc5\xbdelezni \xc5\xbeupaniji. Obenem z industrijo je nastalo ve\xc4\x8d izobra\xc5\xbeevalnih in zdravstvenih ustanov. V tistem \xc4\x8dasu je v Mono\xc5\xa1tru deloval mad\xc5\xbearski politik (in kasneje tudi predsednik vlade) K\xc3\xa1lm\xc3\xa1n Sz\xc3\xa9ll, na tamkaj\xc5\xa1nji ni\xc5\xbeji gimnaziji se je \xc5\xa1olal tudi slovenski jezikoslovec in etnolog Avgust Pavel. _NEWLINE_Nazadovanje mesta se je ustavilo \xc5\xa1ele v 80. letih 20. stoletja. Leta 1983, torej 800 let po ustanovitvi opatije, je kraj ponovno dobil mestne pravice. _NEWLINE_Po padcu komunizma so bili o\xc5\xbeivljeni stiki tako s Slovenijo kot z Avstrijo, Mono\xc5\xa1ter je skupaj z avstrijskim Heiligenkreuzom ustanovil do sedaj edini mad\xc5\xbearski \xc4\x8dezmejni industrijski park (kjer je glavni delodajalec obrat Opla), v pripravi so na\xc4\x8drti za izgradnjo termalnega kopali\xc5\xa1\xc4\x8da. _NEWLINE_Dodatne razvojne mo\xc5\xbenosti ima mesto od vstopa Slovenije in Mad\xc5\xbearske v Evropsko unijo. Mesto je tudi izhodi\xc5\xa1\xc4\x8de do naravnega parka \xc5\x90rs\xc3\xa9g, ki je sicer mad\xc5\xbearski del tride\xc5\xbeelnega krajinskega parka Gori\xc4\x8dko - Raab - \xc5\x90rs\xc3\xa9g._NEWLINE_V za\xc4\x8detku 90. let 20. stoletja, se je pokazala potreba po neposredni \xc5\xbeelezni\xc5\xa1ki povezavi med Slovenijo in Mad\xc5\xbearsko, je bil nekaj \xc4\x8dasa v igri na\xc4\x8drt \xc5\xbeelezni\xc5\xa1ke proge med Mursko Soboto in Mono\xc5\xa1trom, vendar je kasneje prevladala trasa neko\xc4\x8d \xc5\xbee obstoje\xc4\x8de proge \xc4\x8dez Hodo\xc5\xa1 do Zalaegerszega.\n_START_SECTION_\nZnamenitosti\n_START_PARAGRAPH_\nSimbol mesta je tretja najve\xc4\x8dja mad\xc5\xbearska baro\xc4\x8dna cerkev in pripadajo\xc4\x8di samostan. Zgradili so ju med letoma 1748 in 1764 po na\xc4\x8drtih Franza Antona Pilgrama. Freske cerkvene kupole z motivi mono\xc5\xa1trske bitke sta poslikala Stephan Dorfmeister starej\xc5\xa1i in Stephan Dorfmeister mlaj\xc5\xa1i._NEWLINE_Severno od te cerkve stoji cerkev - ka\xc5\xa1\xc4\x8da, ki je nastala na temeljih iz 12. stoletja kot trdnjava. Ko so jo leta 1605 poru\xc5\xa1ili, so na njenem mestu zgradili dana\xc5\xa1njo cerkev._NEWLINE_Po K\xc3\xa1lm\xc3\xa1nu Sz\xc3\xa9llu se imenuje baro\xc4\x8dni glavni mestni trg, kjer stoji tudi spomenik ustanovitelja mesta, kralja B\xc3\xa9le III.'